**tristeți în echilibru**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

-îmi place cum mă atingi pe frunte

cu cearcănele tale de singurătate,

frumusețea ta e adevărată

îți spuneam eu printr-un pahar

de sticlă

-femeile sunt ape înșelătoare,

răspundeai tu

desenând ceva cu picioarele prin aer

-cine suntem noi de fapt

unul pentru altul,

întrebam privind Luna

dintre cearceafurile tale

de hârtie creponată,

două tristeți ținându-se în echilibru,

doi nebuni la aceeași masa de piatră?

sângele rămas după arderea

pe rug a tăcerii?

tu îmi spuneai calmă

de deasupra orașului vechi

- suntem doar niște nori care se întrepătrund

fără întoarcere

în liniștea celor patru pereți

dintre brațele tale